钦定古今图书集成/明伦汇编/官常典/第560卷 > 李承
## 钦定古今图书集成/明伦汇编/官常典/第560卷 > 李承

按《唐书》本传：“承，赵州高邑人。幼孤，其兄晔养之。既长，
以悌闻。擢明经，迁累大理评事，为河南采访使判官。
尹子奇陷汴州，拘承送洛阳。觇得贼谋，皆密启诸朝。
两京平，例贬临川尉。不三月，除德清令。寻擢监察御
史，累迁吏部郎中、淮南西道黜陟使。奏置常丰堰于
楚州，以御海潮，溉屯田塉卤，收常十倍。他岁，德宗将讨梁崇义，李希烈揣知之，乃表崇义过恶，请先诛讨。
帝悦，数对左右称其忠。会承使回，言希烈能立功，然
恐后不可制。帝初谓不然，及崇义平，希烈果叛，始思
其言，擢拜河中尹、晋绛观察使。承廉正有雅望，以才
显于时。未几，改山南东道节度使。时希烈犹据襄州，
帝虑不受命，欲以禁兵卫送承，承辞请以单骑入。既
至，希烈舍承外馆，迫胁日万端，承晏然誓以死守，希
烈不能屈，遂大掠去，襄、汉荡然，承辑绥抚安之。居二
年，阖境完复。初，希烈虽去，留部校守觇，往来踵舍，承
因得任。所厚臧叔雅结希烈腹心周曾、王玢、姚憺及
曾等谋杀希烈，承首谋也。密诏褒美。寻检校工部尚
书、湖南观察使。建中四年卒。年六十二。赠吏部尚书。